Document ID: 32007D0135

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Φεβρουαρίου 2007
για την τροποποίηση της απόφασης 2003/135/ΕΚ όσον αφορά την τροποποίηση των σχεδίων για την εξάλειψη της κλασικής πανώλους των χοίρων στους αγριόχοιρους και τον επείγοντα εμβολιασμό των αγριόχοιρων κατά της κλασικής πανώλους των χοίρων σε ορισμένες περιοχές του ομόσπονδου κρατιδίου της Ρηνανίας-Παλατινάτου (Γερμανία)
[κοινοποιηθείσα υπό τον αριθμό Ε(2007) 527]
(Τα κείμενα στη γαλλική και στη γερμανική γλώσσα είναι τα μόνα αυθεντικά)
(2007/135/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το άρθρο 16 παράγραφος 1 και το άρθρο 20 παράγραφος 2,
Εκτιμώντας τα ακόλουθα:
(1)
Η απόφαση 2003/135/ΕΚ της Επιτροπής, της 27ης Φεβρουαρίου 2003, για την έγκριση των σχεδίων για την εξάλειψη της κλασικής πανώλους των χοίρων και τον επείγοντα εμβολιασμό των αγριόχοιρων κατά της κλασικής πανώλους των χοίρων στη Γερμανία, στα ομόσπονδα κράτη Κάτω Σαξονία, Βόρεια Ρηνανία-Βεστφαλία, Ρηνανία-Παλατινάτο και Σάαρλαντ (2), εγκρίθηκε στα πλαίσια μέτρων για την καταπολέμηση της κλασικής πανώλους των χοίρων.
(2)
Οι γερμανικές αρχές ενημέρωσαν την Επιτροπή για την πρόσφατη εξέλιξη της νόσου στους αγριόχοιρους σε ορισμένες περιοχές της Ρηνανίας-Παλατινάτου (Γερμανία) που συνορεύουν με τη Βόρεια Ρηνανία-Βεστφαλία.
(3)
Οι γερμανικές και οι γαλλικές αρχές ενημέρωσαν την Επιτροπή για την πρόσφατη εξέλιξη της νόσου στους αγριόχοιρους σε ορισμένες περιοχές της Ρηνανίας-Παλατινάτου (Γερμανία) και στις γειτονικές περιοχές της Γαλλίας.
(4)
Από τα στοιχεία αυτά προκύπτει ότι η κλασική πανώλη των χοίρων στους αγριόχοιρους έχει εξαλειφθεί με επιτυχία σε ορισμένες περιοχές της γερμανικής επικράτειας και ότι ο εμβολιασμός των αγριόχοιρων και το σχέδιο εξάλειψης δεν χρειάζεται να εφαρμόζονται πλέον στις περιοχές αυτές της γερμανικής επικράτειας.
(5)
Συνεπώς, η απόφαση 2003/135/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2003/135/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Γαλλική Δημοκρατία.
Βρυξέλλες, 23 Φεβρουαρίου 2007.

Labels: 0
18
20
6